Aseḍru n tenfusin deg wawras s umata ur ixalif ca aseḍru-nnes deg tmetti tamaziɣt, imi ad d-naf amesgal s umata yettili d tameṭṭut yellan ɣar-s tirmit deg taɣult-aya xir n urgaz; d tameṭṭut ihi i d-ittalsen i tarwiwin-nnes, niɣ i ddrari imezzyanen mammek i xsen llan-as-d; aya yettili ald ad ssmiren seg umensi, deg yiḍan n tejrest isemḍen, niɣ yya unebdu ald ad rewwḥen seg uɛejruf d lxedmet n tfellaḥt, irgazen saɛat ad ten-naf ula d nehni xsen deg yiḍ-a aseɣdi d uzeɣli, macan tikwal kan jamek ḥemmlen truggi berra ɣer yisɛifen-nsen ad qessren, segmi aha ad qqimen iɛeggalen n tict n twacult, niɣ labas zzat n yilmess, zzɣulan ad tebdu temɣart niɣ tayemmat tettales-d, tḥekka-d ilmend n tedyant tezmer ad tili teḍra deg lawan-idin, niɣ d izen texs ad t-tessexleḍ, iɛeggalen teggen sent n tɛerraṣ tict di-s iwetman tict d tiwetmin, tanalast tettili deg lɛedlan, ur d-neqqar c belli tanalast daymen teggeɛmer deg yila, niɣ d tameṭṭut kan izmer ad yili d argaz,, daymen mani aha ad tebdu tessmenyif ad tebdu s tefyirt yis yya i issɣaden ad ẓren belli ha ad tebdu tulsa, wa ad tessusem, am Yella way yellan, nessattam ad aɣen-issiɣ uḥellaq ay yeḥlan. - 64 -